Бойчиновци (община)

Община Бойчиновци се намира в Северозападна България и е една от съставните общини на Област Монтана.

География

Географско положение, граници, големина 
Общината е разположена в източната част на Област Монтана. С площта си от 308,334 km2 заема 5-о място сред 11-те общините на областта, което съставлява 8,48% от територията на областта. Границите ѝ са следните:
 на югозапад – община Монтана;
 на северозапад – община Якимово;
 на север – община Вълчедръм;
 на североизток – община Хайредин от Област Враца;
 на изток – община Криводол от Област Враца.

Природни ресурси

Релеф 
Релефът на община Бойчиновци е хълмист на юг и равнинен на север. Територията ѝ условно попада в две физикогеографски области на България – Западния Предбалкан и Западната Дунавска равнина.

На югоизток от долината на река Огоста в пределите на общината попадат части от две възвишения, принадлежащи към Западния Предбалкан. На юг от общинския център град Бойчиновци, между долината на река Огоста на север и долината на десния ѝ приток река Ботуня на североизток се издига уединеното възвишение Пъстрина. На територията на общината попада северната му част с височина до 400 m, разположена южно от града. Към двете реки склоновете на възвишението са стръмни, на много места отвесни, осеяни със скални венци.

Североизточно от долината на Ботуня и източно и южно от долината на Огоста в пределите на община Бойчиновци се разполага крайната северозападна част на Владимировския рид. Неговите склонове обърнати към двете реки са стръмни, на много места и отвесни. Максималната му височина от 226 m се намира северно от село Охрид. По северните подножия на двете възвишения преминава условната граница между Западния Предбалкан и Западната Дунавска равнина.

Останалите северозападни, северни и североизточни части на общината са заети от южните части на Западната Дунавска равнина, като тук релефът е равнинен и слабо хълмист. Североизточно от село Бели брод, в коритото на река Огоста се намира най-ниската точка на общината – 63 m н.в.

Води 
Цялата територия на община Бойчиновци попада във водосборния басейн на река Огоста, която е основната водна артерия на общината и протича през нея по цялото и протежение от югозапад на североизток. Реката навлиза в общината южно от село Ерден, заобикаля от север уединеното възвишение Пъстрина и достига до град Бойчиновци, където североизточно от него получава най-големият си приток река Ботуня (десен). След това реката завива на север, а после на изток, заобикаляйки Владимировския рид, като при село Владимирово образува късия Владимировски пролом. След него Огоста навлиза в Западната Дунавска равнина, завива на североизток и североизточно от село Бели брод напуска пределите на общината. Преди селото в нея отдясно се влива втори по-голям приток – река Рибине.

Население

Населени места 
Общината има 13 населени места с общо население 7712 жители (към 7 септември 2021).

Население по години (1934 – 2021)

Възрастов състав

Етнически състав 

Етнически групи от общо 9053 самоопределили се (към 2011 година):
 българи: 7864
 турци: 23
 цигани: 1051
 други: 23
 неопределени: 92

Административно-териториални промени 
 Указ № 844/обн. 20 октомври 1949 г. – преименува с. Люта на с. Владимирово;
 Указ № 251/обн. 12 юни 1962 г. – преименува с. Минкова махала на с. Огоста;
 Указ № 1942/обн. 17 септември 1974 г. – заличава с. Огоста и го присъединява като квартал на с. Бойчиновци;
 – признава с. Бойчиновци за гр. Бойчиновци;
 Указ № 3005/обн. 9 октомври 1987 г. – закрива община Лехчево и заедно с включените в състава ѝ населени места я присъединява към община Бойчиновци.

Транспорт 
През общината преминават два участъка от Железопътна мрежа на България:
 от югоизток на северозапад, на протежение от 16,6 km преминава участък от трасето на жп линията Мездра – Бойчиновци – Брусарци – Видин;
 началният участък от 4,2 km от трасето на жп линията Бойчиновци – Берковица.

През общината преминават изцяло или частично 4 пътя от Републиканската пътна мрежа на България с обща дължина 57,4 km:
 участък от 32,4 km от Републикански път III-101 (от km 28,4 до km 60,8);
 последният участък от 7,2 km от Републикански път III-816 (от km 4,3 до km 11,5);
 началният участък от 11,1 km от Републикански път III-1011 (от km 0 до km 11,1);
 последният участък от 6,7 km от Републикански път III-1301 (от km 23,4 до km 30,1).

Топографска карта

Бележки

Източници

Външни препратки 
Официален сайт на община Бойчиновци